钦定古今图书集成/理学汇编/文学典/第059卷 > 庞严
## 钦定古今图书集成/理学汇编/文学典/第059卷 > 庞严

按《旧唐书》本传：“庞严者，寿春人，父景昭。严元和中登
进士第。长庆元年，应制举贤良方正能直言极谏科，
策入三等，冠制科之首。是月拜左拾遗。聪敏绝人，文
章峭丽，翰林学士元稹、李绅颇知之。明年二月，召入
翰林为学士，转左补阙，再迁驾部郎中，知制诰。严与
右拾遗蒋防俱为稹、绅保荐，至谏官内职。四年，昭愍”
即位，李绅为宰相李逢吉所排，贬端州司马。严坐累，
出为江州刺史。给事中于敖素与严善，制既下，敖封
还，时人凛然相顾曰：“于给事犯宰相怒而为知己，不
亦危乎！”及覆制出，乃知敖駮制书，贬严太轻。中外无
不嗤诮，以为口实。初，李绅謪官，朝官皆贺，唯右拾遗
吴思不贺。逢吉怒，改为殿中侍御史，充入蕃告哀使。
严复入为库部郎中。太和五年，权知京兆尹。以强干
不避权豪称，然无君子之检操，贪势嗜利，因醉而卒。